Auchan: "emberi hibák bekövetkezhettek"
"Haladéktalanul megtettük a szükséges intézkedéseket, hogy a feltárt hiányosságokat orvosoljuk, s azonnal lépéseket tettünk annak érdekében, hogy a szigetszentmiklósi áruházban elkövetett szabálytalanságok okait beazonosítsuk" - írja közleményében az Auchan azzal kapcsolatban, hogy az áruház bizonyos osztályait vasárnap bezáratta az ÁNTSZ.
Az Auchan tudomásul veszi, és tiszteletben tartja az ÁNTSZ pest-megyei szolgálatának vasárnapi határozatát - teszi hozzá a közlemény. A szolgálat az áruház húsüzemének, grillhús-kiadójának és cukrászatának működését tiltotta meg vasárnap.
Az ÁNTSZ munkatársai az eladótér húsos pultjában összegyűlt véres vizet találtak, az áruházi polcokon elhelyezett egércsapdából kiszóródott a méreg, a cukrászüzemben pedig szobahőmérsékleten tárolták a sütemények egy részét.
"Vállalatunk alapérdeke, hogy munkatársaink kiemelt figyelmet fordítsanak áruházaink tisztaságára, és fegyelmezett módon ügyeljenek a hatóságok, és a saját vállalatunk által megfogalmazott minőségi és közegészségügyi követelmények betartására. Rendszeres és szoros munkakapcsolatban állunk az élelmiszerbiztonsági, közegészségügyi szervekkel ennek megvalósítása érdekében" - írja az Auchan.
"Sajnálatosnak tartjuk, hogy elkötelezettségünk és szigorú minőségbiztosítási rendszerünk ellenére ilyen emberi hibák bekövetkezhettek. Még nagyobb elszántsággal, fegyelemmel fogunk eljárni, hogy a jövőben az ilyen, és ehhez hasonló hiányosságoknak még a lehetőségét is kiküszöböljük" - olvasható a közleményben.